kardosdrur/scandi-wiki huggingface dataset:
Ullerød (Hørsholm)

Ullerød er en del af Hørsholm byområde. Oprindelig var Ullerød en landsby, men anlæggelsen af Kystbanen medførte, at området efterhånden blev udstykket og bebyggelsesmæssigt forenet med Hørsholm, Usserød og Rungsted.

Historie 

Ullerød stammer fra middelalderen, omtalt som Vlfruth i 12. århundrede. Endelsen -rød viser, at der er tale om en rydningsbebyggelse. I 1682 var Ullerød en landsby bestående af 4 gårde med et samlet dyrket areal på 130,8 tønder land skyldsat til 33,80 tønder hartkorn. Ullerød hørte under Hørsholm Birk.

I 1897 anlagdes Kystbanen, som kom til at gå tværs igennem ejerlavet og tværs igennem landsbyens gamle område. Senere anlagdes to stationer, Kokkedal Station og Nivå Station, henholdsvis syd og nord for ejerlavet. Det var dog først efter kommunalreformen i 1970 at ejerlavet for alvor blev inddraget i byudviklingen. Frem til da opstod Jellerød samt Jellerød Have i tilknytning til Kokkedal Station og Nivå stationsby ved Nivå Station. Efter 1970 blev efterhånden hele den sydlige del af ejerlavet op til den gamle landsbys område udbygget som en del af Kokkedal byområde, som igen var en del af Hørsholm byområde.

Den massive udbygning af Kokkedal medførte, at Hovedstadsrådet i Regionplanredegørelse 1989/3 for det åbne land udpegede hele området nord for byen til Nivå som kystkile og regionalt udflugtsområde. Området ved Nivå Bugt var blevet fredet i 1950 og store dele af Kokkedal slots jorder i 1977, og området mellem Nivå og Kokkedal blev fredet i 1988.

Noter

Litteratur 
 Knud Dahl: Fredede områder og statsskove. Øerne; Danmarks Naturfredningsforening, København 1988; 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Kristian Hald: Vore Stednavne. Udgivet af Udvalget for Folkeoplysningens Fremme. C. E. Gads Forlag, København 1950.
 Hovedstadsrådet: Regionplanredegørelse 1989/3 Det åbne lands planlægning; 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (Reprotryk for Landbohistorisk Selskab, København 1975); 

Hørsholm
Bydele og forstæder i Danmark
Gamma-Glutamyltransferase

Gamma-Glutamyltransferase (ofte forkortet GGT) er et enzym, hvis indhold i kroppen vokser ved mange leversygdomme, samt ved uhæmmet indtag af alkohol. Ved leverfunktionsprøver kan et forhøjet niveau af gamma-glutamyltransferase være tegn på leversygdom.

Eksterne henvisninger 
 Gamma-Glutamyltransferase på sundhed.dk

Transferaser
Brønsholm

Brønsholm er en del af Hørsholm byområde. Oprindelig var Brønsholm en landsby, men anlæggelsen af Kystbanen medførte, at området efterhånden blev udstykket og bebyggelsesmæssigt forenet med Hørsholm, Usserød og Rungsted.

Historie 

Brønsholm går tilbage til middelalderen.

I 1682 bestod landsbyen af 9 gårde og 6 huse uden jord med et samlet dyrket areal på 256,3 tønder land skyldsat til 55,10 tønder hartkorn. Brønsholm hørte under Hørsholm Birk. Dyrkningsformen var trevangsbrug.

Brønsholm kom til at ligge umiddelbart ved Kongevejen, at denne blev anlagt på strækningen fra Hørsholm til Nyrup.

I 1897 anlagdes Kystbanen. Senere anlagdes to stationer, Kokkedal Station og Nivå Station, som dog i første omgang ikke fik nogen betydning for ejerlavet. Det var først efter kommunalreformen i 1970, at ejerlavet for alvor blev inddraget i byudviklingen. I forbindelse med den voldsomme udbygning af Kokkedal blev også en del af Brønsholms jorder inddragne øst for Kongevejen. Desuden blev Helsingørmotorvejen anlagt, det vil sige reelt forlænget på strækningen mellem Hørsholm og Helsingør lige vest om landsbyen i 1974.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (Reprotryk for Landbohistorisk Selskab, København 1975); 

Hørsholm
Bydele og forstæder i Danmark
Kværs Kirke

Kværs kirke i landsbyen Kværs otte kilometer vest for Gråsten er en kirke fra omkring år 1150-1200. Den består af et romansk kor og skib samt to tilbygninger fra nyere tid, et gravkapel og et våbenhus på nordsiden af henholdsvis kor og skib. Kirken ligger på en høj banke i den sydlige del af byen. Kirken står hvidkalket med røde tegltage.

Sidebygningen på korets nordside, er opført som åben begravelse for Ladegårds ejere. Igennem bygningen har der været adgang til to herskabsstole i koret, en på gulvet og en i pulpiturhøjde.

Klokkehuset er fritstående og opført i 1815. Hovedformen med de indad hældende vægge, det åbne klokkekammer, det store, understøttende tagfremspring og pyramidetaget med vejrhaneen er en traditionspræget og måske en arv fra forgængeren. Selve konstruktionen, herunder den sideværts afstivning af de otte højstolper, er derimod noget anderledes end i de ældre, Sønderjylland|sønderjyske klokkehuse. På den sengotiske klokke fra 1422 finder man et primitivt relief, der forestiller helgenskikkelsen Skt. Hjælper.

Kirkegården ligger rundt om kirken, og skråner ned fra denne. Kirkegården er omkranset af gamle lindetræer og tjørnehække på kampestensdiger. På kirkegården er der mindesten over 37 sogneboere der faldt i krigen 1914-18.

En figur af Johannes Døberen er et yngre gotisk billedskærerarbejde fra midten af 1300-tallet.
Alterbordet er fra 1924, altertavlen er fra 1840 og efterligner en sengotisk fløjtavle. Fløjmalerierne viser bønnen i Gethsemane og Jesu opstandelse, og det midterste felt korsnedtagelsen.

Prædikestolen er fra begyndelsen af 1600 tallet, ændret i 1804. den træfarvede stol, der hviler på murrester fra den gamle triumfmur, har af oprindelige dele bevaret de smalle frisefelters skriftkartourelieffer.

Den romanske døbefont af granit er fra omkring 1813. Den pyramidestubformede fod har foroven en rundstav afbrudt af hjørnehoveder, skaftet har en midt vulst og kummen har bladranker over en arkaderække. I 1859 restaureres kirken og får nyt inventar, bl.a. en ny døbefont af træ. Den gamle bliver solgt til en landmand, som bruger den som vandtrug til sine heste. I 1902 køber bymuseet i Flensborg døbefonten og udstiller den. I 1995, 75-året for folkeafstemningen og Genforeningen i 1920 træffer bymuseet i Flensborg og museet på Sønderborg Slot en aftale om gensidig deponeringer af museumsgenstande. Døbefonten hører blandt disse genstande. Og derfor kunne et længe næret ønske fra Kværs menighed imødekommes, om at få den gamle døbefont genopstillet i Kværs kirke.

Orgelet er leveret i 1891 af Marcussen og Sohn, Åbenrå, fornyet efter 1911 af L. Zachariassen, Apenrade, med ni stemmer, to manualer og pedal. Ifølge ind­beretningen 1910 fandtes da et simpelt orgel med udsavede vinger, fra ca. 1750, muligvis et ældre orgelhus, der anvendtes til det nye orgel fra 1891. Et harmonium anskaffedes 1866, som er fornyet efter 1911.

Eksterne henvisninger og kilder 

 Kværs Kirke 
 Kværs Kirke hos KortTilKirken.dk
 www.danmarkskirker.natmus.dk

Kirker i Sønderborg Kommune
Kirker i Haderslev Stift
Kirker i Sønderborg Amt
Nye Borgerliges Ungdom

Nye Borgerliges Ungdom er Nye Borgerliges officielle ungdomsorganisation. Nye Borgerliges Ungdom beskriver sig selv som et borgerligt ungdomsparti baseret på klassiske, konservative værdier.

Historie
 
Nye Borgerliges Ungdom blev stiftet i efteråret 2015 under navnet Unge Nye Borgerlige. I oktober 2016 blev lærerstuderende Mikkel Bjørn, der tidligere havde været lokalformand i Konservativ Ungdom, men senere ekskluderet, valgt som den første landsmødevalgte formand. Samtidigt ændredes organisationens navn til det nuværende navn.

Nye Borgerliges Ungdom var i første omgang med til at indsamle vælgererklæringer til Nye Borgerlige og siden føre valgkamp for partiet ved folketingsvalget 2019.

På Nye Borgerliges Ungdoms landsmøde 16. oktober 2021 blev Malte Larsen valgt som ny formand efter Mikkel Bjørn, som herefter var næstformand. Ved kommunalvalget 2021 blev 19-årige Malte Jäger valgt ind i Kerteminde Byråd, og blev dermed ungdomspartiets første folkevalgte medlem.

Ved folkeafstemningen om EU-forsvarsforbeholdet anbefalede Nye Borgerliges Ungdom at stemme nej.

Organisation
Nye Borgerliges Ungdoms øverste ledelse er forretningsudvalget som udgør otte medlemmer valgt på ungdomspartiets årlige landsmøde. Derudover består Nye Borgerliges Ungdom af syv lokalforeninger med egne formænd og bestyrelser. Disse er Sydjylland, Midtjylland, Nordjylland, Fyn, Sjælland, Nordsjælland og København.

Medlemmer af Nye Borgerliges Ungdom er også medlemmer af Nye Borgerlige, og de er repræsenteret med NBU's formand i partiets hovedbestyrelse.

Skolevalgsresultater 

NBU deltog i skolevalgene i Danmark i 2017, 2019 og 2021, hvor organisationen opnåede henholdsvis 1,4 % (en tiendeplads), 1,5 % (en tiendeplads) og 3,6 % (en niendeplads)  af de afgivne stemmer blandt skoleelever.

Referencer

Eksterne henvisninger 
 Officiel hjemmeside
 Nye Borgerliges hjemmeside

Etableret i 2015
Nye Borgerlige
Magnus Christensen

Magnus Christensen (født 20. august 1997 i Frederikshavn, Danmark) er en dansk fodboldspiller, der spiller på den centrale midtbane for den norske klub Haugesund

Karriere

AaB 
Christensen skiftede i en alder af 13 år fra Bangsbo Freja til AaB.

Christensen avancerede som 18-årig til klubbens førstehold den 10. juni 2016 og skrev i samme ombæring under på en seniorkontrakt med AaB, som han under et halvt år senere, den 23. november, forlængede frem til 30. juni 2020.

Christensen fik sin debut for AaB den 24. juli 2016, da han erstattede Casper Sloth i det 70. minut i 1-0-sejren over Randers FC.

Referencer

Eksterne henvisninger 

 Magnus Christensen  på AaB's hjemmeside

Fodboldspillere fra Danmark
Fodboldspillere fra Bangsbo Freja
Fodboldspillere fra AaB
Personer fra Frederikshavn
Guldørred

Guldørreden er en fremavlet variant af fiskearten regnbueørred (Oncorhynchus mykiss) som er kendetegnet ved at være orange.

Oprindelse 
Farvevarianten er fremavlet af den danske dambruger Svend Pape fra Purhus Dambrug og introduceret som spisefisk i 1980'erne. Det er en krydsning mellem varianterne Donaldson regnbueørred og Camlops regnbueørred. Oprindeligt ønskede Svend Pape at lave en blå ørred med god kødkvalitet, men resultatet blev en gul eller orange farve. Avlarbejdet begyndte i 1967, og efter 17 års avlarbejde var guldørreden klar. Omkring 1996 producerede Purhus Dambrug 5 tons guldørred om året som kunne sælges for omkring 40 kr. pr. kg, hvilket var 2-3 gange så meget som almindelige regnbueørreder kunne sælges for.

Udseende 
Guldørreden ligner i kropsform regnbueørreden, og har den samme karakteristiske røde stribe på siden. Men i modsætning til sin forfader, har regnbueørreden en markant orange/gylden farve. Deraf navnet guldørred.

Guldørreden bliver typisk op til 6 kg i danske dambrug, hvilket er lidt mindre end normale regnbueørred. Den største guldørred fanget i en dansk put og take-sø blev registret i 2017. Den vejede 9,4 kg og var 79 cm lang.

Udbredelse 
Guldørred avles i dambrug, og findes ofte udsat i danske Put & Take-søer. I 2010 undslap et antal guldørreder fra et havbrug ved Sydsjælland.

Referencer 

Stillehavslaks
Dambrug
Sebastian Grønning

Sebastian Grønning Andersen (født 3. februar 1997 i Aalborg) er en dansk professionel fodboldspiller, der spiller for spanske CD Castellón.

Karriere

AaB 
Grønning avancerede som 19-årig til klubbens førstehold den 10. juni 2016 og skrev i samme ombæring under på en seniorkontrakt på fuldtid med AaB.

Grønning fik sin debut for AaB den 17. juli 2016, da han blev skiftet ind i stedet for Christian Bassogog i 1-1-kampen mod AC Horsens. Han overrev et ledbånd i sin ankel i september 2016, der blev estimeret til at holde ham ude af hele efterårsæsonen. Han var dog med inde omkring holdet i efterårssæsonens sidste kampe i december.

På trods af tilbagevenden fra skade opnåede Grønning blot at spille en kamp for AaB i Superligaen i forårssæsonen 2017, da han blev skiftet ind i det 69. minut i et 4-0-nederlag ude til Odense Boldklub. Han åbnede af samme grund i maj 2017 muligheden for et sommerskifte væk fra AaB med et halvt år tilbage af kontrakten.

Hobro IK 
Den 6. juli 2017 skiftede Grønning til Hobro IK på en to-årig kontrakt. AaB fik i forbindelse med salget indarbejdet en tilbagekøbsklausul i kontrakten, således klubben har mulighed for at købe Grønning tilbage inden medio juni 2018.

Han fik sin officielle debut for Hobro IK i Superligaen den 14. august 2017, da han erstattede Quincy Antipas i det 85. minut i en 1-1-kamp ude mod hans tidligere klub AaB. Han pådrog sig samtidig en advarsel i det 89. minut, Hobros anden i kampen. Ved udgangen af 2018-19 forlod Grønning klubben.

Skive IK 
Den 19. juli 2019 offentliggjorde Skive IK, at Grønning havde skrevet under på en etårig kontrakt.

Viborg FF
Grønning skrev i sommeren 2020 under på en treårig kontrakt med Viborg FF. I sin første sæson i klubben blev han topscorer med 23 mål og var derfor vigtig i Viborgs oprykning til Superligaen. Han nåede i alt 50 kampe og 31 mål for Viborg.

Suwon Samsung Bluewings 
I januar 2022 solgte Viborg Grønning til sydkoreanske Suwon Samsung Bluewings. Opholdet begyndte godt, idet han fik 14 kampe i K League 1 samt to pokalkampe, men mod slutningen af forårssæsonen gled han ud af klubbens førstehold, og i slutningen af januar ophævede klubben kontrakten med Grønning.

AGF 
Få dage efter hans afrejse fra Sydkorea skrev AGF kontrakt med Sebastian Grønning for en treårig periode. Opholdet i Aarhus blev dog en skuffelse for Grønning, der blot fik ni kampe på førsteholdet (stort set alle som indskifter) og scorede ét mål.

OFI Kreta 
Han skiftede derpå i januar-transfervinduet 2023 til den græske klub OFI Kreta.

Referencer

Eksterne henvisninger 
 
 Sebastian Grønning  på AaB's hjemmeside

Fodboldspillere fra Danmark
Fodboldspillere fra Aalborg KFUM
Fodboldspillere fra AaB
Fodboldspillere fra Hobro IK
Fodboldspillere fra Skive IK
Fodboldspillere fra Suwon Samsung Bluewings
Fodboldspillere fra AGF
Fodboldspillere fra OFI Kreta
Joakim Mæhle

Joakim Mæhle Pedersen (født 20. maj 1997 i Østervrå) er en dansk fodboldspiller, der spiller som venstre midt for den tyske Bundesliga klub VfL Wolfsburg Han er herudover spiller på det danske landshold.

Karriere

AaB 
Mæhle avancerede som 19-årig til klubbens førstehold den 10. juni 2016 og skrev i samme ombæring under på en seniorkontrakt på fuldtid med AaB. 

Mæhle fik sin debut for AaB den 7. august 2016, da han blev skiftet ind i det 89. minut i stedet for Thomas Enevoldsen i 2-1-sejren over FC Nordsjælland.

Den 11. november 2016 skrev Mæhle under på en ny kontrakt med AaB frem til 2020.

Genk 
Den 9. maj 2017 bekræftede AaB, at klubben havde solgt Mæhle til den belgiske klub Genk for en ukendt transfersum, gældende fra 1. juli 2017.

Atalanta
Den 22. december 2020 bekræftede Genk, at klubben havde solgt Mæhle til den italienske klub Atalanta B.C. for cirka 85 millioner kr, på en 5-årig kontrakt gældende fra 1. december 2020.

Wolfsburg

I august 2023 skiftede Mæhle fra Atalanta til Wolfsburg i Tyskland på en 4-årig kontrakt til 2027.

Fik debut i startopstillingen og spillede hele kampen for Wolfsburg den 13. august 2023 i udekamp i den tyske pokalturnering DFB Pokal mod TuS Makkabi Berlin som blev vundet 6-0. Debut i Bundesligaen den 19. august i hjemmesejr på 2-0 mod Heidenheim, hvor han også spillede hele kampen.

Landsholdskarriere 

Mæhle fik sin debut for Danmark den 5. september 2020 i en Nations League-kamp mod Belgien; han erstattede Martin Braithwaite i det 72. minut, da Danmark tabte 0–2 på hjemmebane. Han scorede sit første mål i en venskabskamp mod Færøerne den 7. oktober 2020, da Danmark vandt 4-0.
Den 31. marts 2021 scorede Mæhle sit andet landskampmål, da Danmark vandt 4-0 over Østrig i en VM-kvalifikationskamp.

Den 21. juni 2021 spillede Mæhle hele kampen og scorede målet til 4-1, da Danmark vandt over Rusland i EM-slutrunden 2020, hvilket sammen med s 0-2-nederlag til Belgien sendte Danmark videre fra gruppespillet.
Den 26. juni i ottendedelsfinalen mod Wales spillede Mæhle hele kampen og scorede målet til 3-0, da Danmark vandt 4-0.

Referencer

Eksterne henvisninger 

Fodboldspillere fra Danmark
Fodboldspillere fra AaB
Fodboldspillere fra KRC Genk
Fodboldspillere fra Atalanta BC
Personer fra Frederikshavn Kommune
Deltagere ved det europæiske mesterskab i fodbold 2020
Deltagere ved verdensmesterskabet i fodbold 2022
Morten Rokkedal

Morten Rokkedal (født 10. oktober 1997) er en dansk fodboldspiller, der spiller for Løgstør IF.

Karriere

AaB 
Morten Rokkedal fik den 29. maj 2016 sin professionelle debut i Superligaen for AaB, da han startede inde i 3-2-nederlaget på udebane mod OB.

Den 10. juni 2016 blev Morten Rokkedal rykket op på klubbens førstehold.

Thisted FC 
Efter ikke at have opnået spilletid i en Superliga-kamp for AaB i 2016-17-sæsonen skrev han den 14. juni 2017 under på en halvårig lejeaftale med den nyoprykkede 1. divisionsklub Thisted FC. Lejeaftalen varede samtidig til udgangen af Morten Rokkedals kontrakt med AaB den 31. december 2017.

Referencer

Eksterne henvisninger 
 
 Morten Rokkedal  på AaB's hjemmeside

Fodboldspillere fra Danmark
Fodboldspillere fra Løgstør IF
Fodboldspillere fra Farsø/Ullits IK
Fodboldspillere fra AaB
Fodboldspillere fra Thisted FC
Personer fra Farsø
Rasmus Thellufsen

Rasmus Thellufsen Pedersen (født 9. januar 1997) er en dansk fodboldspiller, der spiller for den amerikanske klub Louisville City FC.

Karriere 
Rasmus Thellufsen spillede i IF Sæby Skjold, indtil han som U/15-spiller skiftede permanent til AaB. På daværende tidspunkt havde han i en længere periode været en del af talenttræningerne i klubben.

AaB 
Thellufsen blev oprykket til AaB's førstehold sammen med U/19-holdkammeraterne Magnus Christensen, Morten Rokkedal, Sebastian Grønning, Joakim Mæhle og Bardhec Bytyqi i optakten til 2016-17-sæsonen.

Han fik den 28. august 2016 sin debut for AaB, da han blev skiftet ind i stedet for en skadet Kasper Risgård i det 34. minut i en 2-1-sejr hjemme over AGF, hvor han bl.a. havde næstsidste fod på bolden ved Flores' scoring til 1-1. En uge senere fik han sin første startplads for førsteholdet, da han startede inde i pokalkampen mod Nørresundby Forenede Boldklubber fra Danmarksserien.

Han scorede fire mål i AaB's 5-0-sejr i 4. runde af DBU Pokalen 2016-17.

Grundet stor konkurrence på de offensive positioner blev han i slutningen af august 2019 udlejet til Hansa Rostock, der på kontraktindgåelsestidspunktet spillede i 3. Bundesliga for resten af 2019-20-sæsonen. I lejeaftalen var indarbejdet en købsoption på Thellufsen.

Lyngby BK 
Den 6. september kunne Lyngby Boldklub bekræfte at de havde købt Rasmus Thellufsen fra AaB

Referencer

Eksterne henvisninger 

Fodboldspillere fra Danmark
Fodboldspillere fra IF Skjold Sæby
Fodboldspillere fra AaB
Fodboldspillere fra FC Hansa Rostock
Fodboldspillere fra Lyngby Boldklub
Fodboldspillere fra Louisville City FC
Ralph Lysholt Hansen

Ralph Lysholt Hansen (født 21. oktober 1916 i Silkeborg, død 15. december 1990 på Amager) var en dansk politiker, og medlem af Folketinget i perioden fra 1950 til 1979, valgt for Socialdemokratiet. Han var uddannet folkeskolelærer.

Eksterne henvisninger 
 Ralph Lysholt Hansen  på bibliotekshistorie.dk
 Vagn Dybdahl: Ralph Lysholt Hansen i Dansk Biografisk Leksikon, 3. udg., Gyldendal 1979-84.

Personer fra Silkeborg
Personer fra Nykøbing Falster
Kommunalbestyrelsesmedlemmer fra Socialdemokraterne
Tidligere folketingsmedlemmer fra Socialdemokraterne
Personer i Kraks Blå Bog (afdøde)
Lærere fra Danmark
Personer i 3. udgave af Dansk Biografisk Leksikon
Edison Flores

Edison Michael Flores Peralta (født 15. maj 1994) er en peruviansk fodboldspiller, der spiller Morelia.

Han har tidligere spillet for Universitario, Villarreal CF og AaB.

Karriere

Universitario de Deportes 
Flores fik sin officielle ligadebut i Torneo Descentralizado den 31. juli 2011 imod Juan Aurich i den 16. runde i 2011-12-sæsonen i en alder af 17 år. Han blev skiftet ind i det 64. minut i stedet for Andy Polo i et 1-0-nederlaget ude.

Han spillede i den 23. spillerunde sit første peruvianske klassikeropgør El Clásico Peruano den 24. september hjemme på Monumental. Modstanderen Alianza Lima var på dette tidspunkt nummer et i ligaen. Han blev skiftet ind i 68. minut i stedet for Miguel Angel Torres, da stillingen var 1-1. Han assisterede til Martin Morels vindermål i det 92. minut af derbyet, der dermed endte med en 2-1-sejr.

Villareal 
Det blev annonceret den 31. august 2012, at Flores havde skrevet under med Villarreals reservehold Villarreal B.

AaB 
Han skiftede den 11. august 2016 til den danske klub AaB, hvor han skrev under på en fireårig aftale.

Han fik sin debut for AaB fire dage senere, da han blev skiftet ind i det 69. minut i stedet for Christian Bassogog i en 2-1-sejr hjemme over Esbjerg fB, og den 28. august scorede han sit første mål for klubben i en 2-1-sejr over AGF, da han scorede det udlignende mål til 1-1.

Monarcas Morelia 
Efter at have deltaget ved VM i fodbold 2018 udeblev Flores fra træningen i AaB uden accept fra klubbens side. Han skiftede den 28. august 2018 til den mexicanske klub Monarcas Morelia.

Hæder

Klub 
Universitario de Deportes
 Copa Libertadores U/20 (1): Copa Libertadores U/20 2011

Individuelt 
 Copa Libertadores U/20 2011 - bedste spiller

Referencer

Eksterne henvisninger 
 Edison Flores  på footballdatabase.eu
 Edision Flores  på ESPNFC
 Edison Flores  på Soccerway
 Edison Flores  på AaB's hjemmeside

Fodboldspillere fra Peru
Fodboldspillere fra Club Universitario de Deportes
Fodboldspillere fra Villarreal CF
Fodboldspillere fra AaB
Frode Konstantin Neergaard

Frode Konstantin Neergaard (født 4. november 1952) er en dansk diplomat med speciale i internationalt udviklingssamarbejde samt miljø- og klimadiplomati. Ridder af Dannebrog.

Karriere 
Frode Neergaard er uddannet geograf og med diplom i internationale udviklingsstudier fra Roskilde Universitet i 1985. Neergaard's professionelle karriere har primært udfoldet sig indenfor udviklings-, klima- og miljødiplomati i det danske udenrigsministeriums afdeling for internationalt udviklingsamarbejde, Danida. Frode Neergaard har beklædt en række poster i ministeriet på Asiatisk Plads i København, været udstationeret på poster i Afrika, ved Verdensbankens bestyrelse i Washington D.C. og som Danmarks stedfortrædende permanente repræsentant i OECD's bestyrelse og næstformand for OECD's Udviklingskomité, DAC, i Paris. I en årrække har Frode Neergaard været dansk klimaforhandler ved de årlige konferencer under FN's Klimakonvention (UNFCCC) med ansvar for udviklingsrelaterede forhandlingsemner. I relation hertil er Frode Neergaard medformand for en EU-ekspertgruppe om disse emner samt medformand for UNFCCC's Eksekutivkomité under den Internationale Warszawa Mekanisme om klimaskabte tab og skader. Forud for karrieren i Udenrigsministeriet var Frode Neergaard udsendt på poster i Etiopien og Sierra Leone for FN's Fødevare- og Landbrugsorganisation. Fra 2015 til 2020 havde Frode Neergaard to orlovsperioder fra Udenrigsministeriet, hvor han var chef for Global Green Growth Institute's kontor i London og leder Sustainable Development Investment Partnership  i World Economic Forum. Ved siden as sit arbejde er Frode Neergaard medlem af bestyrelsen i Danmission og medlem af Christianshavns Lokaludvalg under Københavns Borgerrepræsentation. I sin studietid arbejdede Frode Neergaard i danske frivillige udviklingsorganisationer, bl.a. som medlem af bestyrelsen i Mellemfolkeligt Samvirke, og i anti-apartheidbevægelsen og Solidaritetsforeningen Danmark-Mozambique.

Personligt 
Frode Neergaard er født på Diakonissestiftelsen på Frederiksberg og er vokset op i Sdr. Felding og Struer. Forældrene er sognepræst Axel Konstantinus Jensen og Kirsten Neergaard Jensen. Frode Neergaard er gift med Annelise Højhus og far til Jeppe, Anders og Elisabeth.

Eksterne henvisninger 
 
 
 

Riddere af Dannebrog
Diplomater fra Danmark